Rondloperleeu trek tweede prooi plat | Maroela Media
Rondloperleeu trek tweede prooi plat
Die rondloperleeu wat verlede maand uit die Karoo Nasionale Park naby Beaufort-Wes in die Wes-Kaap ontsnap het, het oor die naweek sy tweede prooi op 'n plaas naby die park gevang.
Dié keer 'n skaap. Reynold Thakuli, woordvoerder van SANParke, het Donderdag aan Maroela Media gesê dat 'n boer in die distrik Saterdag die leeu se spoor op sy plaas aangetref het. Die boer het dié spoor gevolg waarna hy op die karkas van een van sy skape afgekom het.
Dít volg nadat Thakuli verlede week voorspel het dat die leeu weer honger behoort te wees nadat hy weke gelede 'n eland platgetrek het.
Die soekgeselskap op die leeu se spoor is gevolglik na die plaas ontbied waar hulle die spoor van die karkas gevolg het tot waar hulle die spoor by rowwe terrein verloor het.
Volgens Thakuli het die spoorsnyers wat teen dié tyd in skofte werk, oornag by dié plek vertoef met die hoop dat die leeu deur die nag sy verskyning sal maak. Die leeu is egter nog nie weer met 'n oog gesien nie en die soektog van die afgelope drie weke duur voort.
'n Veearts loop tans saam op die spoor in geval hulle die dier teëkom en hy die geleentheid kry om die leeu te verdoof.
Spoorsnyers skat dat die leeu 'n twee en 'n half jaar oue mannetjie is.
"Ons bly hoopvol. Ons sal nie rus totdat ons hom gekry het nie," het Thakuli gesê.
Maroela Media het vroeër berig die leeu het op 15 Februarie uit die park ontsnap nadat swaar reënval veroorsaak het dat grond onder die heining weggespoel het. Die leeu het glo onder die heining deurgekruip.